b'\n_START_ARTICLE_\nDanak u krvi\n_START_PARAGRAPH_\nDanak u krvi (turski: dev\xc5\x9firme) naziv je za odvo\xc4\x91enje djece iz kr\xc5\xa1\xc4\x87anskih obitelji koje su vr\xc5\xa1ili janji\xc4\x8dari kao vid redovnog oporezivanja u Osmanlijskom Carstvu._NEWLINE_Prvi ga je uveo sultan Murat II. 1420. godine zbog nedostatka vojno sposobnih mu\xc5\xa1karaca u brzorastu\xc4\x87em carstvu. Ubiranje ovog danka smi\xc5\xa1ljeno je tako da se ne stvori nasljedna aristokracija koja bi mogla ugroziti polo\xc5\xbeaj sultana i njegove obitelji, pa su mogla biti "prikupljana" samo nemuslimanska djeca. Danak se ubirao u balkanskim zemljama koje su bile pod turskom vla\xc5\xa1\xc4\x87u, i to na na\xc4\x8din da su dje\xc4\x8daci u dobi od osam do deset godina, a ponekad i do dvadeset godina starosti, odvo\xc4\x91eni iz kr\xc5\xa1\xc4\x87anskih obitelji svake \xc4\x8detiri godine. Djeca koja su bila skupljana na taj na\xc4\x8din, mogla su se poslije vojne slu\xc5\xbebe o\xc5\xbeeniti muslimankama, pa bi njihovi potomci izbjegli istu sudbinu._NEWLINE_Danak je skupljao vi\xc5\xa1i janji\xc4\x8darski \xc4\x8dasnik sa svojom vojskom, a prikupljena djeca bila su dijeljena u dvije grupe. Ona koja su bila u odli\xc4\x8dnoj tjelesnoj spremi, slana su na sultanov dvor, dok su ostala djeca slana turskim obiteljima u Anadoliji i Rumeliji na obuku turskog na\xc4\x8dina \xc5\xbeivota. To je trajalo tri do sedam godina. Danak je bio u suprotnosti sa \xc5\xa1erijatom, a i u po\xc4\x8detku su mnogi turski u\xc4\x8denjaci bili protiv uspostavljanja danka u krvi._NEWLINE_Dje\xc4\x8daci koji su bili prikupljani zvali su se kul, gilman i olgan, a nakon prvog dijela obuke dobivali su ime ad\xc5\xbeani ogamlar \xc5\xa1to bi u prijevodu zna\xc4\x8dilo strani dje\xc4\x8daci. Obu\xc4\x8davani su na razne na\xc4\x8dine: te\xc5\xa1ke tjelovje\xc5\xbebe, teorijska predavanje, u\xc4\x8denje turskog, perzijskog i arapskog jezika, kaligrafija, te u\xc4\x8denje knji\xc5\xbeevnosti teologije i zakonodavstva. Nakon \xc5\xa1to bi napunili dvadeset godina, bili su raspore\xc4\x91eni u janji\xc4\x8darske vojne jedinice, \xc5\xa1to je definirano kao "oslobo\xc4\x91enje", jer vi\xc5\xa1e nikome nisu mogli biti prodani ni poklonjeni._NEWLINE_Ve\xc4\x87ina mu\xc5\xa1karaca nije ostajala na dvoru. Neki od njih su dobili zemlju i postali spahije, i \xc4\x8dinili su dio konjice. Ono koji su ostajali na dvoru imali su izgledniju priliku napredovati u karijeri. Naprimjer, mogli su biti postavljeni za sand\xc5\xbeakbegove (upravitelje malih jedinica nazvanih sand\xc5\xbeaci), beglerbegove (upravitelje provincija), rijetko za vezire i velike vezire._NEWLINE_Ovaj sustav ubiranja danka po\xc4\x8deo je polako nestajati po\xc4\x8detkom 17. stolje\xc4\x87a, a kona\xc4\x8dno je prestao krajem istog stolje\xc4\x87a. Od 15. do 17. stolje\xc4\x87a odvedeno je 200.000 do 300.000 dje\xc4\x8daka u ime danka u krvi.'